פרופ' דיוויד ניומן קיבל ממלכת בריטניה את התואר "קצין מסדר האימפריה הבריטית"
פרופ' דיוויד ניומן, שכיהן כדיקן הפקולטה למדעי החברה והרוח של אוניברסיטת בן-גוריון בנגב, העוסק בחקר הגאוגרפיה הפוליטית והגאופוליטיקה בדגש על חקר גבולות, קיבל ממלכת בריטניה את התואר "קצין מסדר האימפריה הבריטית" (OBE), כפי שפורסם בכתבה באתר NRG.
ניומן קיבל את התואר בטקס נוצץ שנערך בטירת ווינדסור, בעקבות תרומתו להשכלה הגבוהה, למדעי הרוח ולקידום קשרים אקדמיים בין אנגליה לבין מדינת ישראל.
פרופ' דיוויד ניומן, שגדל והתחנך בבריטניה, ולמד באוניברסיטאות לונדון ודורהאם, ציין כי "מדובר בכבוד גדול עבורי. יש חשיבות עליונה לקידום שותפויות מדעיות בין ישראל לבין בריטניה. מדובר על שיתוף פעולה מדעי המשרת את האנושות כולה ולא מבדיל בין אנשים בגלל רקע אתני, לאומי או דתי".
"מדובר גם באמירה חד משמעית של ממשלת בריטניה נגד כל ניסיון להחרים אוניברסיטאות ישראליות, ללא קשר לעמדות הפוליטיות של שתי המדינות בכל הנוגע למדיניות ישראל בנושא הפלסטינים", הוסיף דיוויד ניומן. "המדע חוצה גבולות פוליטיים וזה בא לידי ביטוי ביצירת קשרי מדע ושיתופי פעולה חזקים עוד יותר בין שתי המדינות".